google/wiki40b huggingface dataset:
היכל התהילה של הכדורגל הישראלי

היכל התהילה של הכדורגל הישראלי הוא היכל תהילה לשחקנים הטובים ביותר בתולדות הכדורגל הישראלי, שיזם ערוץ הספורט בשיתוף פעולה עם ארגון שחקני הכדורגל בישראל, והוקם במימון המועצה להסדר ההימורים בספורט.
פאנל מיוחד של אנשי תקשורת המסקרים את ענף הכדורגל בישראל גיבש בחודשים מרץ ואפריל 2009 רשימה של חמישים שחקנים שנבחרו להיכל התהילה, מתוך רשימה התחלתית של מאה מועמדים. שמות השחקנים נכנסו להיכל התהילה כעבור חודש. את התוכנית לכל אורכה הנחה דני ענבר.
בין חברי הוועדה המיוחדת היו אנשי ספורט, שדרי ספורט, כתבי ספורט ואנשי תרבות בכירים, ביניהם: מוטי קירשנבאום, גברי לוי, דני דבורין, זוהיר בהלול, יורם ארבל, רמי וייץ, שגיא כהן, אבי מלר, שלומי ברזל, אמיר אפרת ועוד.
50 חברי היכל התהילה בחרו את מרדכי שפיגלר, אייל ברקוביץ', חיים רביבו, אלי אוחנה ואורי מלמיליאן כחמשת שחקני הכדורגל הישראלים הטובים ביותר בתולדות הכדורגל הישראלי. כמו כן, נבחר מרדכי שפיגלר כגדול שחקני הכדורגל בישראל, ושערו של אלי אוחנה במשחק מול נבחרת אוסטרליה במוקדמות מונדיאל 1990 נבחר כשער החשוב ביותר בכל הזמנים. בנוסף, המשחק של נבחרת ישראל מול נבחרת שוודיה במונדיאל 1970 נבחר כמשחק הטוב ביותר בהיסטוריה, ואילו עמנואל שפר שאימן את הנבחרת במונדיאל זכה בפרס מפעל חיים.
קסנולית

קסנולית (מיוונית "קסנוס" (ξένος) – "זר" + "ליתוס" (λίθος) – "אבן", כלומר "אבן זרה") הוא חלק סלע שנעטף בסלע אחר גדול ממנו בזמן שהסלע השני נוצר והתקשה. בגאולוגיה המונח "קסנולית" משמש כמעט אך ורק לתיאור סלע הנבלע בתוך סלע יסוד בזמן שהמגמה עולה ומתפרצת. קסנוליתים יכולים להיבלע במגמה לאורך קירות תא המגמה, להיתלש מתוך קירות צינור הלבה המתפרצת או של דיאטרם שהתפוצץ או להיאסף בזרם הלבה על פני כדור הארץ. "קסנוקריסט" (מיוונית "גביש זר") הוא גביש זר בודד שנכלל בתוך גוש סלע יסוד. דוגמאות לקסנוקריסט הם גבישי קוורץ בתוך לבה נטולת סיליקה ויהלומים בתוך דיאטרמים של קימברליט.
למרות שמקובל להשתמש בביטוי "קסנולית" לסלע זר הכלול בסלע יסוד, הגדרה רחבה יותר יכולה לכלול חלקי סלע הכלולים בסלעי משקע. לעיתים מוצאים קסנוליתים במטאוריטים.
על מנת שהסלע הכולל יקרא קסנולית הוא חייב להיות מזוהה כסוג שונה לגמרי של סלע מהסלע שעוטף אותו. אם הסלע הכלול הוא מסוג דומה הוא מכונה "אוטולית" או "הכללה מאותו מקור".
קסנוליתים וקסנוקריסטים מספקים מידע חשוב על ההרכב הכימי של מעטפת כדור הארץ שלא ניתן להגיע אליה בדרך אחרת. סלעי בזלת, קימברליטים, למפרואיטים ולמפרופירים, שנוצרו בחלק העליון של המעטפת מכילים לעיתים חלקי סלעים וגבישים שמשערים כי הם חלק מהמינרלוגיה של המעטפת מהם נוצרו. דוגמה אחת למשל הם קסנוליתים של דוניט, פרידוטיט וספינל בזרמי לבה בזלתית. קימברליטים מכילים בנוסף לקסנוקריסטים של היהלום, רסיסים של לזורליטים בהרכב משתנה. המינרלים נושאי אלומיניום של רסיסים אלו מספקים רמזים לגבי העומק מהם הגיעו הסלעים. פלגיוקלז סידני הוא יציב עד לעומק של 25 קילומטרים, בין 25 קילומטרים ל-60 קילומטרים הצורה היציבה של מינרל האלומיניום היא ספינל. בעומקים גדולים מ-60 קילומטרים, הגארנט, שהוא מינרל דחוס יותר נהיה המינרל נושא האלומיניום. כמה קימברליטים מכילים קסנוליתים של אקלוגיט הנחשב לתוצר התמרה בלחץ גבוה של הקרום האוקיאני הבזלתי, המסוגל לחדור באזורי הפחתה דרך הפרידוטיט של המעטפת העליונה עד לעומק של 670 קילומטרים.
יוסף דיאמנט

יוסף דיאמנט (1933–2013) היה מהנדס, יזם ומפיק סרטים ישראלי.

ביוגרפיה

דיאמנט נולד בתל אביב בשנת 1933 לנתן ונעמי. סיים לימודי הנדסת בניין בשנת 1957 ועבד כמהנדס במשך חמש שנים בארצות הברית. בשנת 1965 נישא לצביה מרקוס ולזוג נולדו ארבעה ילדים. דיאמנט היה סב לחמישה נכדים. נפטר ב-2013 ממחלת הסרטן.
דיאמנט רכש את חברת ההנעלה "אבנעל", אשר היו הנציגים הראשונים של Nike בארץ. בנוסף, היה בעליו של מלון "אלמוג ים" באילת, אותו גם בנה.

הפקת סרטים

דיאמנט היה שותף באולפנים המאוחדים שבהרצליה ובין השנים 1972 ל-1986 הפיק את הסרטים הישראליים "אלכס חולה אהבה", גבעת חלפון אינה עונה, בחינת בגרות (סרט), מלך ליום אחד (סרט), "סרט וארוחת בוקר", "הגן", "איזה יופי של צרות!", "שלושה ואחת", עזית הכלבה הצנחנית", הגונב מגנב פטור (סרט), בלפר (סרט), חמש מאות אלף שחור, רומן בהמשכים (סרט), חצי חצי, המגילה, שלושה ואחת, עם ישראל חי, הטוב, הרע והלא נורא, חייך אכלת אותה.
דיאמנט אף השתתף בחלקם.
זלמן רובין

ביוגרפיה

נולד בקובנה שבליטא. לאחר נישואיו עסק במסחר ובעסקנות ציבורית בעירו. בשנת 1903 עלה לארץ ישראל והתיישב בירושלים. השקיע את הונו בבניית בתים בשכונת מאה שערים בירושלים. היה עסקן ציבורי בולט בירושלים. היה יושב ראש "הוועד הכללי כנסת ישראל", הממונה על כולל וילנה וחבר ועד הנהלת בית החולים ביקור חולים.
בתקופת מלחמת העולם הראשונה הוגלה על ידי הטורקים לחיפה. לאחר המלחמה חזר לירושלים. בשנת 1918 נבחר לחבר "ועד העיר האשכנזי" בירושלים ושימש סגן יו"ר "ועד העיר ליהודי ירושלים". היה מקורב לרב קוק ושימש בא כוחו. 
לפני צאתו לווינה לצורכי רפואה כתב צוואה, ובה ציווה שליש מרכושו (כ-7000 לירות, סכום עתק באותם ימים) לקופת גמילות חסדים ללומדי תורה.
נפטר בתאריך 9 בנובמבר 1921 (ח' בחשוון ה'תרפ"ב), מספר ימים לאחר שנדקר על ידי פורעים ערבים במאורעות תרפ"א, והובא לקבורה בהר הזיתים. הוספד על ידי הרב קוק, שאמר עליו: "בכל מעשיו היו לנגד עיניו האידיאלים הדתיים והלאומיים של היישוב היהודי".
שני בניו התגוררו בחו"ל.
Super Junior

Super Junior-K.R.Y

הוקמה בנובמבר 2006 ומונה 3 חברים, קיו-היון יי-סונג וריו-ווק. 
החברה גילתה שלשלושת החברים יש קהילת מעריצים נפרדת משאר חברי הלהקה וגם כשרון שירה דומה. 
עקב כך הקימה החברה את תת-הלהקה ששרה שירי באלאדות שפנו לקהל יותר מבוגר. 
K.R.Y שרו בעיקר שירי נושא של דרמות וסרטים.

Super Junior-T

Super Junior-Trot, המונים 6 חברים,ליטוּק, היצ'ול, קאנגין, שינדונג, סונגמין ואונהיוק, שחררו סינגל אחד בשנת 2007 שכלל את הלהיט "Rokkugo" שלאחר מכן בשנת 2008 יצא בגרסה היפנית, מאז הלהקה נמצאת בהפסקה.

Super Junior- M

Super Junior- Mandarin, תת-להקה סינית הכוללת 7 חברים, בהם 2 חברים סינים ( 3 בעבר אך האנקיונג שהיה חלק גם Super Junior כבר לא פעיל יותר בלהקה), (הנרי וזהומי שהם לא חברים רשמיים של Super Junior) ו4 חברים קוריאנים שיוון, קיוהיון, ריו-ווק ודונגהא. Super Junior-M שחררו אלבום סטודיו בשנת 2008 הכלל שירים חדשים וישנים של סופר ג'וניור בגרסאות סיניות וקוריאניות. בשנת 2009 הם חזרו עם המיני אלבום Super Girl שזכה לפופולריות רבה בקרב המעריצים בסין קוריאה ורחבי העולם. 
לראשונה מועדון המעריצים של Super Junior התנגד בכל תוקף לכך שהנרי וזהומי יצטרפו לסופר ג'וניור בתוך חברי להקה רשמיים בטענה שהלהקה הייתה ותמיד תהיה להקה של 13 חברים בלבד (ישנם הרבה מעריצים מחוץ לקוריאה וגם בקוריאה שרוצים שהנרי וזהומי יהיו חלק רשמי מסופר ג'וניור), אך בעקבות כך הנרי וזהומי פעילים רק עם Super Junior-M.
בשנת 2013 חזרו עם אלבום בשם Break Down שזכה להצלחה.
בשנת 2014 חזרו עם מיני אלבום בשם Swing.

Super Junior-H

Super Junior-Happy היא התת-להקה הרביעית והאחרונה שהוקמה בשנת 2008. הלהקה מונה 6 חברים, ליטוּק, יה סונג, קאנגין, שינדונג, סונגמין ואונהיוק. משנת 2008 כל Super Junior היו חברים לפחות בתת-להקה אחת חוץ מקיבום, כל חברי הלהקה שהיו בSuper Junior-T עברו לSuper Junior-Happy חוץ מהיצ'ול שהוחלף בייה סונג. 
ביוני 2008 שחררו Super Junior-Happy מיני אלבום ראשון שכלל בין השאר את הלהיטים Cooking? Cooking! וPajama Party. הלהקה זכתה להמון פופולריות בקרב המעריצים ואף הופיעו ביפן.

Donghae & Eunhyuk

Donghae & Eunhyuk תת-דואט שהוקם בשנת 2011. הדואט מורכב כמובן מחברי הלהקה Eunhyuk ו-Donghae שמתמקדים בז'אנר הדיסקו והרטרו דבר שבלט ביותר כשאר חשפו את סינגל הבכורה שלהם כדואט שנקרא "Oppa, Oppa" השיר זכה להצלחה מסחררת והפך למיני המנון מסיבתי. 
בשנת 2013 הוציאו את סינגל IWD)  I wanna dance) ביפן.
בדצמבר 2013 הוציאו סינגל בקוריאנית בשם Still You שצולם ברחובות לונדון, שם שהו סופר ג'וניור להופעה אחת
בשנת 2014 הוציאו אלבום ביפן בשם Ride Me, לאחר הוצאת אלבום עשו סיבוב הופעות ביפן.

מידע

הלהקה פרצה לראשונה עם 13 חברי להקה אך האנקיונג החליט לעזוב את הלהקה ותבע את החברה SM, את אלבום הסולו הראשון שלו הנקרא Geng Xin הוא הוציא בשנת 2010.
בשנת 2013 הנרי (מלהקת super-junior m ) פרץ עם מיני אלבום סולו משלו בקוריאנית בשם Trap בו הוא מארח את קיו-היון (מלהקת super-junior) וטאמין (מלהקת SHINee). 
הסינגל Trap יצא גם בסינית ואנגלית, בנוסף הסינגל  1-3-4 זכה גם לקליפ בו מתארחת אמבר (מלהקת (f(x ).
סופר-ג'וניור הלהקה הקוריאנית הראשונה שבמהלך מסע ההופעות שלה (שנת 2013 - SUPERSHOW5) ביקרה ביעדים בדרום אמריקה: ברזיל, ארגנטינה, פרו וצ'ילה.
הלהקה ביקרה גם בהוואי ולונדון במהלך סיבוב ההופעות שלה
בשנת 2013 התחילה הלהקה לכוון לשוק היפני והוציאו אלבום ראשון רק עם שירים ביפנית שחלקם כבר יצאו כגרסאות יפניות של שירים קוריאנים, לאלבום קוראים HERO, בנוסף יצא סינגל מקורי בדצמבר 2013 ביפנית בשם Blue World.
מיכאל אלבין

ביוגרפיה

נולד בתל אביב לאוגניה ושמואל אלבין, שהיה בעל חנות בגדים. הוא למד בבית הספר כרמל ולאחר מכן בתיכון עירוני א'. למד מדעי החברה ומתמטיקה במסגרת העתודה האקדמית באוניברסיטה העברית, נבחר לסגן יו"ר התאחדות הסטודנטים ולעורך עיתון האגודה, "פי האתון". בצה"ל שירת כמפקד טנק בחיל השריון. 
ב-1970, עם שחרורו מצה"ל, הקים ביחד עם ידיד נעוריו, מנחם עצמון, את חברת "אלול" שעסקה בייצוג חברות טכנולוגיה. כעבור זמן מה הצטרף לחברה עזר ויצמן. לאחר שאלבין ועצמון מכרו את החברה, נסע אלבין לארצות הברית, למד את שוק ההון ובשובו רכש את החברה הבורסאית "פריון", ביחד עם יונתן זוכוביצקי, חתנו של איל ההון שאול אייזנברג. השניים יצאו לשורת הנפקות ובכסף שגייסו רכשו שורה ארוכה של חברות בתחומים שונים והקימו קונצרן.
ב-1977 הצטרפו עצמון ואלבין למפלגה הליברלית, וחברו לפלג בראשותו של אברהם שריר. בלחץ הקבוצה נבחרה שרה דורון לשרה. במפלגה הכיר את אשתו גליה אלבין, שהייתה פעילה במפלגה. ב-1978 היה ממייסדי הירחון "מוניטין" והשבועון אנשים. בשנות השמונים היה שותפו של שאול אייזנברג והם רכשו יחדיו שורת חברות, באמצעות חברת "נשואה". ב-1985 עמד בראש קבוצת משקיעים שרכשה את "אתא". 
ב-1985 נחקר בשלוחת המטה הארצי ביפו בחשד לפלילים (בחשד למעילה בכספים ממעבידו שאול אייזנברג בתקופה שבה קרס מפעל הטקסטיל "אתא"). במהלך החקירה, לאחר שהושאר לפרק זמן לבדו בחדר החקירות, מצא את מותו כתוצאה מנפילה מחלון החדר שהיה בקומה השלישית. נסיבות הנפילה אינן ברורות היות ששהה לבדו בחדר בעת ההתרחשות, ועלו סברות שונות ובראשן התאבדות.
הוא נקבר בית העלמין בקרית שאול בתל אביב.
מיקי אלבין היה בעלה של גליה אלבין, שהמשיכה את הקריירה שלה כאשת עסקים לאחר מותו של בעלה. על שמו של מיקי אלבין קרויה "קרן מיקי אלבין", המעניקה מדי שנה את הפרס לתסריט הקולנוע המצטיין בישראל מאז 1994.
למיקי וגליה אלבין נולדו שני ילדים: שמואל ודניאלה.
מעייני ישראל

מעייני ישראל היא רשת בתי מדרש וכוללים לאברכים, המהווה קהילה פנים חב"דית, המורכבת מחסידי ואוהדי חב"ד שמוצאם בחצרות חסידיות אחרות. הקהילה מתאפיינת בניסיון לשמירת מאפייני החצרות מהן הגיעו, לצד היותם חסידי או אוהדי חב"ד.

היסטוריה

ראשיתה של הרשת בשנת תשס"ב עם פתיחת הכולל "צדקת ישראל", ששילב לימוד נגלה עם לימוד חסידות חב"ד. מקים הכולל היה הרב מרדכי לוסטיג. רבו הרוחני היה הרב פישל וינגרטן, חסיד ביאלא ומקורב לחב"ד. מאז נפתחו כוללי נוספים של הרשת: בבני ברק, אשדוד, בית שמש ועוד, בעיקר כוללי ערב, והרשת החלה להיקרא "מעייני ישראל". לרשת מונו כמשפיעים הרב חיים שלום דייטש, הרב זלמן גופין והרב מנדל ווכטר. הנגידים החב"דיים חיים יעקב לייבוביץ, אליהו שלוסברג, ואיש העסקים הרב דוד פישר הם המממנים הראשיים שלה.
בסוף שנת תש"ע עבר הכולל הירושלמי לבית כנסת בשכונת גוש 80, ובמקום החלו להתקיים תפילות והתוועדויות המיועדות לכלל הציבור החסידי. הרב דייטש הוא המשפיע של בית הכנסת והרב הוא הרב יקותיאל פרקש.
בין רבני הכולל בירושלים מלבד האמורים: הרב מנדל פויגל (מחסידות ויז'ניץ מונסי), הרב יעקב הלפרין (נכדו של הרב אלחנן), הרב חיים ליברמן (מקהל חסידי ירושלים), הרב דוד שלאמע (מחסידות גור), הרב יהושע רוזנבוים (מחסידות גור) והרב יצחק וואלפין (מחסידות קרלין) הרב ישעי יוסף הלוי בעק (מחסידות ויז'ניץ מונסי).
בבני ברק מכהנים כראשי הכולל הרב יואל פרידמן (מחסידות אמשינוב) והרב יוסף יצחק רבינוביץ.
מנהלי הקהילה בב"ב הם הרב מרדכי כהן והרב יוסף יצחק רבינוביץ.

פעילות כיום

כיום, מחזיקה קהילת מעייני ישראל בסניפים פעילים בערים ירושלים, בני ברק, בית שמש, אשדוד, ביתר עילית, חיפה, ואלעד. בנוסף, מתקיימות פעילויות דרך קבע בערים קריית גת צפת פתח תקווה מודיעין עילית, רכסים, ערד וטבריה.
הפעילות שמקיימת מעייני ישראל היא מגוונת, ועונה על צורכי בני הקהילה. בין הפעילויות: שבת התאחדות שנתית בה משתתפים מדי שנה קרוב ל-700 איש. בשנתיים האחרונות התקיימה שבת זו בבית המלון 'כינר - גליל' בטבריה; התוועדויות עונתיות בימים מיוחדים, כמו י"ט כסלו, י"ח באלול ועוד; שיעורים עיוניים שבועיים במשנת החסידות; שיעורים בענייני דיומא בכל חג ומועד; שיעורים ופעילויות לנשים, ועוד.
בשנים האחרונות פתחו מרכז מעייני ישראל כמה וכמה בתי כנסת לפעילות בשבתות ובימי חול בערים ירושלים, בני ברק, בית שמש, אשדוד וביתר, למרות הקשיים הצליחו להעמיד את הבתי כנסת והפעילויות בשגשוג ובהצלחה.
יצויין כי קהילת "מעיני ישראל", פעילה גם בקרב נשי הקהילה. הפעילות כוללת בין השאר, התוועדויות וכינוסים לאורך כל ימות השנה. כמו כן, מופעל קו קבוע לשיעורי תורה לנשים, הקו נקרא קו "קול דודי".
ג'ון ר. ויין

קורות חיים

ויין נולד בווסטרשייר שבאנגליה ב-1927 למאוריס ויין, בן למשפחת מהגרים יהודים מרוסיה, ולפרנסיס ויין, ממשפחת חקלאים מקומית. החל ללמוד כימיה באוניברסיטת בירמינגהם וקיבל תואר ראשון בפרמקולוגיה באוניברסיטת אוקספורד, שם קיבל גם תואר דוקטור בשנת 1953. לימד זמן קצר באוניברסיטת ייל וחזר לפוסט דוקטורט באוניברסיטת לונדון. 
ויין לימד באוניברסיטת לונדון במשך כ-18 שנים, שם חקר את דרך פעולתם של האספירין והפרוסטגלנדין, באמצעות ניסויים בבעלי חיים, מחקר שזיכה אותו אחר כך בפרס נובל לפיזיולוגיה או לרפואה לשנת 1982 (יחד עם בנט סמואלסון וסונה ברגסטרם) "על גילוייהם לגבי פרוסטגלנדינים".
החל מ-1973 שימש כמנהל המחקר של קרן ולקם, שם גילה את הפרוסטאצילין(Prostacyclin).
ב-1985 חזר לאקדמיה להמשך מחקר.
ויין התחתן עם אליזבת דפנה פייג' ב-1948 והיו להם 2 בנות.

עבודתו

פרק זה לוקה בחסר. אנא תרמו לוויקיפדיה והשלימו אותו.
אד וסטוויק

ביוגרפיה

ווסטוויק נולד במחוז האמרסמית' בלונדון וגדל בסטבנאג', הרטפורדשייר, אנגליה. אמו, קרול (לבית בלנקירון), היא פסיכולוגית חינוכית ואביו, פיטר ווסטוויק, הוא מרצה באוניברסיטה. הוא הבן הצעיר, ויש לו שני אחים גדולים. 
בגיל 6 הוא החל בשיעורי מוזיקה ולמד בבית ספר לדרמה בשבת בבוקר. ווסטוויק התחנך בבית הספר לברקלי ובמכללת צפון הרפורדשייר, שם לקח חוגים במנהל עסקים, משפטים ותקשורת. לימים אימן בתיאטרון הנוער הלאומי בלונדון.

משחק

את קריירת המשחק שלו, החל ווסטוויק בפרקי אורח בסדרות בריטיות. החל משנת 2006 החל להופיע בסרטים בריטים ואמריקאים. ביניהם, "הילדים של מחר", "הסגת גבול" של הבמאי אנתוני מינגלה, "הבן של רמבו", "100 רגל" ו"ס. דארקו".
בשנת 2007 קיבל ווסטוויק את תפקידו הראשון בטלוויזיה האמריקאית וגילם את דמותו של צ'אק באס בסדרה הנעורים המצליחה "אחת שיודעת". בעקבות תפקידו זה זכה ווסטוויק בשלושה פרסים בטקס פרסי בחירת הנוער האמריקאי, אחד כ"כוכב ממין זכר", ושניים כ"דמות הנבל".
בשנת 2008, נבחר לפרזנטור של "K-Swiss", חברת מדי כדורגל. בשנת 2009 התארח בסדרת הטלוויזיה "קליפורניקיישן" בדמותו של כריס סמית'. דמות זו הופיעה בפרק השני של עונה 3.
בשנת 2011 שיחק בסרט "מסלול לאהבה" בתפקיד ג'וני, לצדה של פליסיטי ג'ונס. בשנה זו גם שיחק בסרטו של קלינט איסטווד "ג'יי אדגר" 
בשנת 2015 שיחק בתפקיד ראשי בסדרת הדרמה אמריקאית "עיר מרושעת" ברשת ABC, בתפקיד של הרוצח הסדרתי קנט גריינגר. 
בשנת 2017 גילם את בן קולינס בסרט המתח האמריקאי "ההתרסקות" לצד פרנק גרילו ומיני דרייבר, וגילם את טוני קסטילו בסדרה "סנאץ'". בשנה זו החל לשחק בתפקיד הראשי בסיטקום הבריטי "זהב לבן" של רשת BBC Two ומשודרת גם בנטפליקס. ב-2019 עלתה עונתה השנייה של הסדרה.

מוזיקה

ווסטוויק הוא היה חבר בלהקת הרוק הבריטית ששמה "The Filthy Youth", יחד עם ארבעה נוספים. להקת הפאנק, נוסדה ב-2006 וקיבלה השראה מלהקות כמו הרולינג סטונז, הדלתות וקינגס אוף ליאון. השירים "Orange" ו-"Come Flash All You Ladies", שניהם הופיעו באחד מן הפרקים של "אחת שיודעת".

חיים אישיים

ווסטוויק גר במשותף עם חברו ל"אחת שיודעת", צ'ייס קרופורד בשכונת צ'לסי שבמנהטן, ניו יורק מהתחלת שידור הסדרה ב-2007 עד ליולי 2009, כאשר קרופורד עזב את הדירה. 
ווסטוויק הוא מעריץ נלהב של קבוצת הכדורגל צ'לסי.
טמרין רעמתי

תיאור

מיני הטמרין הרעמתי הם הגדולים ביותר במשפחת המרמוסטיים. הוא בעל גוף בגודל של 30 סנטימטר, אורך זנב 45 סנטימטר ומשקל עד 900 גרם. פרוותם העבה משיית וגונה משתנה בין שחור לצהוב-זהוב ולעיתים מנומרת. מקור שמם ברעמה שעל אזור הכתף. פניהם שטוחים ונטולי שיער. ידיהם ורגליהם (פרט לבוהן) מצוידים בטופרים, כמו כל מיני המרמוסטיים, ולא בציפורניים כמו שאר המינים בסדרת הפרימטים.

תפוצה

ארבעת המינים של הטמרין רעמתי שוכנים ביער האטלנטי שבדרום מזרח ברזיל, בייחוד בשפלת החוף. אזור תפוצתם כולל את דרום באהיה, ריו דה ז'ניירו, סאו פאולו וצפון פרנה. כל המינים בסכנת הכחדה.

אורח חיים

הטמרינים פעילים ביום, ובלילה הם נחבאים בחללים בגזעי עצים או בצמחייה העבותה. כמו שאר פריטי משפחת המרמוסטיים, גם סוג זה שוכן עצים. הטמרינים נעים על ארבע גפיים ומטיבים לקפץ מעץ לעץ.
הטמרינים הרעמתיים חיים בקבוצות קטנות של שלושה עד שבעה פרטים. קבוצות אלו הם משפחה עם הצאצאים, כולל מספר זכרים ונקבות בוגרים. בתוך הקבוצה יש התנהגות חברתית ברורה: סריקת השיער בחיפוש אחר טפילים, ושיתוף מזון משחקים תפקיד חשוב. הפרטים בקבוצה שומרים בדרך כלל על קשר עין ומתקשרים ביניהם בצעקות. גודל הטריטוריה של כל קבוצה נע בין 400 ל-700 דונם שעליה היא מגינה בצעקות ובהעוויות פנים תוקפניות.

מזון

יש לטמרין הרעמתי אצבעות דקות וארוכות המאפשר לו לתפוס חרקים בצורה יעילה יותר ולכן חרקים, עכבישים, חלזונות וחסרי חוליות נוספים הוא מזונם העיקרי. בנוסף טמרין רעמתי אוכל גם ביצי ציפורים, פירות, נחשים ולטאות קטנות.

רבייה

למרות שבקבוצה יש מספר זכרים ונקבות בוגרים, הטמרין הרעמתי הוא מונוגמי. משך ההיריון נע בין 120 ל-130 יום. נקבת הטמרין הרעמתי ממליטה בדרך כלל שני ולדות. כל הקבוצה מעורבת בגידול הגורים, אם כי העול נופל בעיקר על האב. הגורים נגמלים בגיל שלושה חודשים, ותוך 18 עד 24 חודשים הם בוגרים מינית.
תוחלת החיים של הטמרינים היא עד 18 שנים.

אויבים

האויבים הטבעיים של הטמרינים הם חתוליים, נחשים ועופות דורסים. הסכנה העיקרית לקיומים היא בהרס בית הגידול שלהם. יערות הגשם של דרום מזרח ברזיל נפגעו יותר מיערות אחרים בשל בירוא יערות, וכיום נותר רק כ-8% משטחם המקורי. יותר מכך, ציידים בלתי חוקיים לוכדים את הטמרינים על מנת למכרם כחיות מחמד בשוק השחור. משום כך הטמרינים כלולים בין הפרימטים המצויים בסכנת ההכחדה הגדולה ביותר. ידוע כי בטבע יש רק כ-1,000 פרטים של הטמרין הרעמתי השחור, והוא מסווג על ידי ה-IUCN בסכנת הכחדה.
אריה אמריקני

תיאור

האריה האמריקני הוא חיה שנכחדה. מקורו באמריקה הצפונית ומעריכים שהאריות נדדו לצפון מערב אמריקה הדרומית כחלק מהחילוף האמריקני הגדול. משערים שאורך גופו היה 2.5-1.6 מטרים, וגובה כתפיו היה 1.2 מטרים כשעמד. כלומר, הוא התחרה על טרף קטן יותר מאשר הדוב קצר-פנים הענקי, שהיה הטורף הגדול ביותר באמריקה הצפונית בזמנו. הוא היה בנוי בצורה פחות מאסיבית מאשר הטיגריס השנחרבי, שייתכן והגיע למשקל של 360 ק"ג.
כמאה פרטים של אריות אמריקנים אותרו בבורות הזפת בלה בריאה שבקליפורניה, כך שמבנה גופם ידוע היטב. המאפיינים והשיניים שלהם מזכירים מאוד אריות מודרניים, אך הם גדולים מהם בצורה ניכרת. מעריכים כי האריה האמריקני הוא התת-מין הגדול ביותר של האריה.

טווח

האריות הקדומים ביותר באמריקה מדרום לאלסקה הם מהתקופה שלפני כ-340 אלף שנה. לאחר מכן, הם התפשטו בצורה נרחבת מאלברטה עד מרילנד ועד פרו. באמריקה הצפונית הם נמצאו ביותר מקומות במערב מאשר במזרח. נמצאו אף שרידים בדרום עד לצ'יאפס, מקסיקו.
הם לא נמצאו באותם אזורים בהם היגואר היה נוכח, שכן האחרון העדיף יערות וג'ונגלים, בעוד האריה העדיף אזורים פתוחים.
כמו יונקים גדולים רבים, הוא נכחד בסוף תקופת הפליסטוקן. המאובנים האחרונים שנמצאו, מאדמונטון, מתארכים אותו ללפני 11,350 שנה.

סביבה

בחלק מהאזורים בהם היו נפוצים, האריות חיו בתנאי אקלים קר. קרוב לוודאי שהם השתמשו במערות לצורך מחסה מהקור. ייתכן והם ריפדו את המאורות שלהם בעלים או בעשבים, בדומה לטיגריס הסיבירי כיום.
בבורות הזפת בלה-בריאה נמצאו פחות מאובנים שלהם משל כל טורף אחר, כגון הטיגריס שנחרבי או זאב בלהות. הדבר עשוי להצביע על כך שהם היו חכמים מספיק להימנע מהסכנה.
האריה האמריקני צד איילים, סוסים, גמלים וטפירים צפון-אמריקנים (כיום כולם נכחדו), ביזון אמריקאי, ממותות וחיות הרביווריות גדולות אחרות. התת-מין נכחד בערך באותו הזמן שרוב היונקים הגדולים של אמריקה הצפונית נכחדו. עצמותיהם נמצאו באתרים אינדיאניים, עובדה היכולה לרמז שציד על ידי האדם תרם להכחדתם.

סיווג

האריה האמריקני סווג תחילה כמין רחוק בסוג פנתר, וניתן לו השם המדעי Panthera atrox, שמשמעותו "פנתר אכזר" בלטינית. הגולגולת שלו דמתה לזו של היגואר. כמה כותבי מאמרים מודרניים קיבלו דעה זו, אולם רוב המומחים חושבים כי הוא קרוב של האריה האפריקאי ושל אריה המערות שגם הוא נכחד. פלאונטולוגים מודרניים מסווגים אותו כתת-מין של האריה ולא כמין נפרד.
גאוגרפיה של אסטוניה

פני השטח

רמות אסטוניה הן בדרך־כלל שטוחות, ותבליטן מושפע ממישורי מורנה. מראן תלוי בעיקר ביסוד הטופוגרפי. שתי הרמות הגבוהות באסטוניה הן רמת פנדיוורה, המגיעה עד ל־166 מטרים מעל פני הים, ורמת סאקאלה, המגיעה עד ל־146 מטרים מעל פני הים. לרמות המצטברות, לעומת זאת, יש טופוגרפיה הררית; מראן אינו תלוי בטופוגרפיה היסודית, אלא מושפע מגבעות ועמקים. שלוש הרמות המצטברות באסטוניה הן רמת האנייה, המגיעה עד ל־317 מטרים מעל פני הים, רמת אוטפה, המגיעה עד ל־217 מטרים מעל פני הים ורמת קארולה, המגיעה עד ל־137 מטרים מעל פני הים. אזורים גבוהים יותר כוללים גם רמות מסוג נוסף, בהן המשטח השטוח בדרך־כלל נחתך על ידי עמקי נהר וביטויי תכונות הקרסט. רמות מסוג זה הן האריו וווירו, הממוקמות באסטוניה הצפונית. שתיהן מגיעות עד ל־30-70 מטרים מעל פני הים.

איים

לאורך קו החוף קיימים 1520 איים והמרכזיים מביניהם הם סארמאה, והיומאה השוכנים ממערב לאסטוניה.

סאמרמה

סארמאה שגודלו כ-2672 קמ"ר הוא האי הרביעי הגדול ביותר בים הבלטי והגדול ביותר תחת שליטת אסטוניה, האי שטוח ומישורי וחופייו מלאים בסלעים, לפני כמה אלפי שנים פגע באי מטאוריט שיצר מקבץ של 9 מכתשים.

היומאה

היומאה הוא האי השני בגודלו באסטוניה, אוכלוסייתו מונה כ-9181 איש שטחו הוא כ-980 קמ"ר ואורכו שלקו החוף של האי הוא 310 ק"מ, הנקודה הגבוהה ביותר באי היא גבעת טורנימאגי שגובהה הוא 68 מטר מעל פני הים.
בנוף של האי ניתן למצוא בעיקר עצים מחטטנים וביצות אך באזורים הקרובים לים אפשר למצוא אחו.

וורמסי

וורמסי הוא האי השלישי בגודלו באסטוניה ושטחו הוא 98 קמ"ר 
האי הנמצא קרוב החוף הצפון מערבי של אסטוניה הוא מישורי ונמוך 
רוב האי מלא בצמחי סבך ויערות (שליש מן האי).

אגם פייפסי

האגם הגדול ביותר באסטוניה הוא אגם פייפסי ששטחו הוא 3,555 קמ"ר (האגם מתחלק בין אסטוניה ורוסיה 2015 קמ"ר בשטח אסטוניה ו-1540 קמ"ר בשטח רוסיה)

נהר ווהנדוו

ווהנדו (Võhandu) הוא הנהר האסטוני הארוך ביותר באסטוניה. אורכו 162 ק"מ ושוכן כולו בשטח המדינה.
מוצא הנהר ברמת אוטפה, סמוך לכפר סאוורנה (Saverna) והוא נשפך לאגם למי (Lämmijärv), הוא החלק האמצעי של אגם פייפסי.
בשנת 1963 שמורת טבע בעמק ווהנדו.

נהר פרנו

נהר פרנו הוא השני באורכו באסטוניה. הוא מתחיל באסטוניה, נמשך לאורך  144 ק"מ  ונשפך בריגה.

נהר הגאויה

הוא נהר שאורכו 18 ק"מ, הנהר מתחיל באזור רמת וידזמה באסטוניה וממשיך דרך הערים צסיס וולדמירה (לטביה) עד לשפיכתו לים הבלטי לא רחוק מריגה בירת לטביה

אקלים

מזג האוויר באסטוניה הוא מעורב בחורף הטמפרטורה הממוצאת נעה בין 2- מעלות ל8- מעלות צלזיוס 
ובקיץ היא נעה בין 10-18 מעלות צלזיוס
באסטוניה קיימים משקעים כל השנה וכמותם נעה בין 20 ל-70 מ"מ בחודש בהתאם לעונה
דווינסון סאנצ'ס

אתלטיקו נסיונל

הוא החל את הקריירה שלו באמריקה קאלי, אך כאשר משפחתו עברה להתגורר במדיין, הוא הצטרף למחלקת הנוער של אתלטיקו נסיונל. ב-2013 קיבל את הצ'אנס הראשון להכלל בסגל הקבוצה הבוגרת עקב זימון שקיבל מהמאמן דאז, חואן קרלוס אוסוריו. את שער הבכורה בנסיונל כבש במסגרת הקופה ליברטדורס ב-1 במרץ 2016 כאשר נסיונל הביסה את ספורטינג קריסטל 3–0. תוך כדי מהלך העונה הוא דחה הצעה להצטרף לקבוצת ברצלונה ב'. ב-21 ביוני באותה השנה חתם בקבוצה ההולנדית, אייאקס, אך המשיך לשחק חודש נוסף במדי נסיונל שהגיעה לשלבים המאוחרים בקופה ליברטדורס ולבסוף אף זכתה בו.

אייאקס

ב-21 ביוני 2016, הוא הצטרף לאייאקס תמורת 5 מיליון יורו וחתם על חוזה ל-5 שנים. הוא הפך לקולומביאני השני ששיחק באייאקס לצד בן ארצו, מתאו קסיירה. ב-13 באוגוסט 2016, ערך את הופעת הבכורה שלו במדי אייאקס נגד רודה במשחק שהסתיים בתיקו 2–2. ב-24 בספטמבר, הבקיע צמד נגד זוולה ובסך הכל הבקיע שבעה שערים ב-47 הופעות בכל המסגרות. שיחק עם אייאקס בגמר הליגה האירופית 2017 מול מנצ'סטר יונייטד, שניצחה 2–0 וזכתה בתואר. בסיום העונה נבחר סאנצ'ס לשחקן הטוב ביותר של אייאקס.

טוטנהאם

ב-23 באוגוסט 2017, דווינסון סאנצ'ס חתם על חוזה לשש שנים בקבוצת טוטנהאם הוטספר תמורת 46 מיליון יורו והפך לשחקן היקר בתולדות טוטנהאם. ארבעה ימים לאחר מכן, סאנצ'ס ערך את הופעת הבכורה שלו במדי טוטנהאם כאשר עלה כמחליף בתיקו 1–1 מול ברנלי. את הבכורה שלו בליגת האלופות ערך ב-13 בספטמבר בניצחון 3–1 על בורוסיה דורטמונד.

נבחרת קולומביה

דווינסון סאנצ'ס החל את הקריירה בנבחרות הצעירות של קולומביה, כאשר שיחק במדי הנבחרת עד גיל 15 באליפות דרום אמריקה בשנת 2011 והגיע איתה למקום השני. הוא שיחזר מקום זה ב-2015 אבל הפעם בקטגוריית הנבחרת עד גיל 20. כתוצאה מכך העפילה קולומביה למונדיאליטו 2015 בניו זילנד, בא שותף ב-4 משחקים בטורניר וקולומביה הודחה בשמינית הגמר.
לסגל הנבחרת הבוגרת זומן לראשונה ב-26 באוגוסט 2016 למשחקים במסגרת מוקדמות מונדיאל 2018 נגד ונצואלה וברזיל, אך לא שותף במשחקים. ב-15 בנובמבר 2016, הוא ערך את הבכורה במדים הלאומיים במשחק חוץ נגד ארגנטינה. המשחק הסתיים בהפסד 0–3. הוא נכלל בסגל הסופי של הנבחרת למונדיאל 2018 ושיחק בכל ארבעת המשחקים של קולומביה שהודחה בשמינית הגמר על ידי אנגליה.
קבוע אבוליוסקופ

קבוע אבוליוסקופ, Kb הוא קבוע פיזיקלי המקשר בתרמודינמיקה בין המולליות לנקודת הרתיחה לפי הנוסחה: .
בתהליך אבוליוסקופיה, על ידי קבוע ידוע ניתן לחשב את המסה המולרית.